Duma de Stat sau Duma Imperială a fost camera inferioară a adunării legislative a Imperiului Rus în ultima parte a existenței sale. Adunările Dumei erau ținute în Palatul Taurida din Sankt Petersburg. Duma a fost convocată de patru ori între 27 aprilie 1906 și prăbușirea imperiului în februarie 1917. Prima și a doua Dumă au fost mai democratice și au reprezentat o diversitate mai mare de alegători decât ultimele două. A treia Dumă a fost dominată de nobili, moșieri și oameni de afaceri. A patra Dumă a avut cinci sesiuni – și-a continuat existența până pe 2 martie 1917 și a fost dizolvată oficial pe 6 octombrie același an.